CELEX: 52020PC0321
Language: el
Date: 2020-07-16
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της απόφασης 2003/77/ΕΚ για τον καθορισμό δημοσιονομικών κατευθυντήριων γραμμών πολυετούς διάρκειας για τη διαχείριση των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.7.2020
            COM(2020) 321 final
            2020/0143(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2003/77/ΕΚ για τον καθορισμό δημοσιονομικών κατευθυντήριων γραμμών πολυετούς διάρκειας για τη διαχείριση των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Σύμφωνα με το παράρτημα της απόφασης 2003/77/ΕΚ του Συμβουλίου, της 1ης Φεβρουαρίου 2003
                  1
               , «α) Τα στοιχεία ενεργητικού της υπό εκκαθάριση ΕΚΑΧ [Ευρωπαϊκή Κοινότητα Άνθρακα και Χάλυβα] θα χρησιμοποιηθούν, στον βαθμό που απαιτείται, για να ικανοποιηθούν οι υπολειπόμενες υποχρεώσεις της ΕΚΑΧ, όσον αφορά τις εκκρεμότητές της από δάνεια που έχει λάβει, τις δεσμεύσεις της που απορρέουν από προηγούμενους επιχειρησιακούς προϋπολογισμούς και οποιαδήποτε άλλη απρόβλεπτη υποχρέωση. β) Στον βαθμό κατά τον οποίο τα στοιχεία ενεργητικού της υπό εκκαθάριση ΕΚΑΧ δεν χρειάζονται για την κάλυψη των αναφερόμενων στο στοιχείο α) υποχρεώσεων, θα επενδυθούν ώστε να παράγουν εισοδήματα τα οποία θα χρησιμοποιηθούν για τη χρηματοδότηση της συνέχισης της έρευνας στους τομείς που σχετίζονται με τον άνθρακα και τον χάλυβα. γ) Οι πόροι του Ταμείου Έρευνας για τον Άνθρακα και τον Χάλυβα θα επενδυθούν ώστε να παράγουν εισοδήματα τα οποία θα χρησιμοποιηθούν για τη χρηματοδότηση της συνέχισης της έρευνας στους τομείς που σχετίζονται με τον άνθρακα και τον χάλυβα».
            
            
               Δεδομένης της απουσίας υπολειπόμενων εκκρεμοτήτων από δάνεια και της μείωσης των δεσμεύσεων της ΕΚΑΧ
                  2
               , η επενδυτική δραστηριότητα με σκοπό τη δημιουργία εισοδήματος για τη χρηματοδότηση της έρευνας καθίσταται για την υπό εκκαθάριση ΕΚΑΧ το ολοένα και σημαντικότερο επίκεντρο του ενδιαφέροντος. Στην απόφαση 2003/77/ΕΚ του Συμβουλίου προβλέπεται ότι η Επιτροπή θα αναλάβει τη διαχείριση των περιουσιακών στοιχείων της υπό εκκαθάριση ΕΚΑΧ ώστε «να διασφαλίζεται η διαθεσιμότητα των κεφαλαίων, εάν και όποτε χρειασθούν, ενώ παράλληλα θα παράγουν τη μεγαλύτερη δυνατή απόδοση, διατηρώντας υψηλό βαθμό ασφάλειας και σταθερότητας σε μακροπρόθεσμη βάση» (σημείο 3 του παραρτήματος της απόφασης 2003/77/ΕΚ του Συμβουλίου).
            
            
               Η Ευρωπαϊκή Επιτροπή χρησιμοποιεί τις αποδόσεις της υπό εκκαθάριση ΕΚΑΧ για να στηρίξει ερευνητικά έργα στους τομείς χάλυβα και άνθρακα. Εντούτοις, η δυνατότητα του χαρτοφυλακίου να παράγει επαρκείς αποδόσεις για τη χρηματοδότηση ενός αξιόλογου ερευνητικού προγράμματος υφίσταται τα τελευταία έτη πίεση λόγω της μακροχρόνιας πτώσης των αποδόσεων των χρηματοπιστωτικών αγορών. Ακόμη και πριν από την πρόσφατη επιδείνωση της κατάστασης της αγοράς λόγω της πανδημίας Covid-19, το χαρτοφυλάκιο παρήγε χαμηλότερες αποδόσεις λόγω του περιβάλλοντος χαμηλότερων επιτοκίων που επικρατούσε μετά τη χρηματοπιστωτική κρίση. Η κρίση της νόσου Covid-19 επιδείνωσε αυτήν την πιο μακροχρόνια διαρθρωτική πτώση των προσδοκώμενων αποδόσεων. Το χαρτοφυλάκιο της ΕΚΑΧ ξεπέρασε σχετικά καλά την οξεία συρρίκνωση της αγοράς μετά την κρίση της νόσου Covid-19, σε σύγκριση με ομότιμα κεφάλαια, λόγω της σχετικά συντηρητικής σύνθεσής του. Εντούτοις, αυτή η κρίση θα έχει μακροχρόνιες συνέπειες στις προσδοκώμενες αποδόσεις και επιτείνει την ανάγκη αναζήτησης εναλλακτικών μέσων για την αξιοποίηση των περιουσιακών στοιχείων του ταμείου προς στήριξη των πολιτικών της ΕΕ.
            
            
               Σε αυτό το πλαίσιο, η Επιτροπή επιθυμεί να ενισχύσει τη στήριξη για συνεργατικά ερευνητικά έργα στον τομέα χάλυβα και άνθρακα, ενώ, παράλληλα, προτείνει την τροποποίηση της απόφασης 2008/376 του Συμβουλίου ώστε να ευθυγραμμιστεί με τους στόχους της Πράσινης Συμφωνίας. Η Επιτροπή επιθυμεί επίσης να στηρίξει μεγάλα πρωτοποριακά ερευνητικά έργα για την ανάπτυξη διαδικασιών παραγωγής χάλυβα σχεδόν μηδενικού άνθρακα έως το 2030 και ερευνητικά έργα για τη διαχείριση της δίκαιης μετάβασης για τον τομέα του άνθρακα. Ένας σταθερός ετήσιος προϋπολογισμός ύψους [111 εκατ.] EUR θεωρείται επαρκής για αυτού του είδους το πρόγραμμα. Ο εν λόγω προϋπολογισμός είναι απαραίτητος για την παροχή ουσιαστικής στήριξης σε αξιόλογα έργα και στην κλίμακα που απαιτείται για την κάλυψη της λειτουργίας του προγράμματος.
            
            
               
                  Η παροχή τακτικών ετήσιων κατανομών κονδυλίων ύψους [111 εκατ.] EUR μέχρι το έτος 2027 απαιτεί αλλαγές στον τρόπο χρήσης και επένδυσης των πόρων των περιουσιακών στοιχείων της υπό εκκαθάριση ΕΚΑΧ. Οι προτεινόμενες αλλαγές στην υφιστάμενη απόφαση θα καταστήσουν δυνατή την παροχή της στήριξης αυτού του επιπέδου σε συνεργατικά ερευνητικά έργα και πρωτοπόρα ερευνητικά έργα στον τομέα του χάλυβα, καθώς και σε ερευνητικά έργα για τη διαχείριση της δίκαιης μετάβασης για τον τομέα του άνθρακα. Παρά το ότι οι εν λόγω ετήσιες κατανομές θα μειώσουν σταδιακά το συνολικό ποσό των επενδυμένων περιουσιακών στοιχείων, θα συνεχίσει να υφίσταται ένα εύλογο ποσό επενδύσιμων περιουσιακών στοιχείων για την περίοδο μετά το 2027.
               
            
            
               •Πρόσφατες επιδόσεις και προοπτικές για τα επενδυμένα περιουσιακά στοιχεία της υπό εκκαθάριση ΕΚΑΧ:
            
            
               Από τις 31.3.2020 το χαρτοφυλάκιο ανέρχεται σε περίπου 1,5 δισ. EUR. Το μέγεθος του χαρτοφυλακίου μειώθηκε ελαφρώς από τις 30.6.2012, καθώς οι συνολικές αποδόσεις και οι νέες συνεισφορές που ελήφθησαν υπερκεράστηκαν από τις εκροές για τη χρηματοδότηση έρευνας σε τομείς που σχετίζονται με τον κλάδο άνθρακα και χάλυβα.
            
            
               Από το 2003 και μέχρι πρόσφατα, τα περιουσιακά στοιχεία της υπό εκκαθάριση ΕΚΑΧ παρήγαγαν θετική απόδοση, η οποία, σε συνδυασμό με τους πόρους που διατέθηκαν μέσω ενός μηχανισμού εξομάλυνσης, επέτρεψε την παροχή ετήσιας στήριξης σε ερευνητικά έργα ύψους 50 εκατ. EUR. Από το τέλος του 2017, οι επιδόσεις του χαρτοφυλακίου μετά την έκδοση της απόφασης 2003/77/ΕΚ του Συμβουλίου, όπως τροποποιήθηκε με την απόφαση 2008/750/ΕΚ του Συμβουλίου
                  3
               , είναι θετικές: τα ποσά καταβάλλονταν όπως και όταν ζητούνταν και η απόδοση του χαρτοφυλακίου υπήρξε ικανοποιητική, δεδομένου του περιβάλλοντος της αγοράς και των γενικά περιοριστικών κατευθυντήριων γραμμών. Κατά την περίοδο από την 1η Ιουλίου 2012 έως την 31η Δεκεμβρίου 2017, το χαρτοφυλάκιο είχε συνολική θετική απόδοση +8,5 %.
            
            
               Η απόδοση των επενδυμένων περιουσιακών στοιχείων ξεπερνά σταθερά τον δείκτη αναφοράς της, ενώ έχει αποδειχθεί ότι αποτελεί ανώτερη εναλλακτική λύση σε σύγκριση με επενδύσεις με τα επιτόκια μηδενικού κινδύνου που ισχύουν στην αγορά, τα οποία έγιναν αρνητικά τα τελευταία έτη. Πράγματι, το χαρτοφυλάκιο δεν έχει καταγράψει ποτέ στο παρελθόν ετήσιες αρνητικές επιδόσεις κατά τη διάρκεια ισχύος του και έχει επιτύχει συνολική απόδοση 80 % από την έναρξη ισχύος του. Όσον αφορά το μέλλον, ωστόσο, το υφιστάμενο χαμηλό (και συχνά αρνητικό) επίπεδο αποδόσεων των ομολόγων προμηνύει χαμηλότερες προσδοκώμενες αποδόσεις βραχυπρόθεσμα και μεσοπρόθεσμα, ενώ θα είναι δύσκολη ακόμη και η επίτευξη θετικών αποδόσεων.
            
            
               Επιπλέον, το χαρτοφυλάκιο θα μειωθεί περαιτέρω, όπως καθορίζεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης) κατά ένα ποσό ύψους [250] εκατ. EUR κατά προσέγγιση
                  4
               .
            
            
               Σε αυτό το πλαίσιο, απαιτείται διαφορετική προσέγγιση όσον αφορά τη χρήση των περιουσιακών στοιχείων της ΕΚΑΧ προκειμένου να επιτευχθούν οι στόχοι πολιτικής. Στην παρούσα πρόταση παρουσιάζονται δύο κύριες αλλαγές:
            
            
               ·Σε συμφωνία με την πρόταση τροποποίησης της απόφασης 2003/76/ΕΚ, η παροχή της δυνατότητας πώλησης των πόρων του χαρτοφυλακίου, εφόσον χρειάζεται, ώστε να είναι εφικτή η πραγματοποίηση πληρωμών σε σχέση με ετήσια κατανομή ποσού ύψους [111 εκατ.] EUR μέχρι το έτος 2027. Ανάλογα με τις επενδυτικές συνθήκες και την εξέλιξη του μεγέθους του χαρτοφυλακίου, η εν λόγω αλλαγή θα έχει ως συνέπεια τη σταδιακή μείωση του όγκου των υπό διαχείριση περιουσιακών στοιχείων.
            
            
               ·Η διαφοροποίηση των επιλέξιμων επενδύσεων στο χαρτοφυλάκιο ώστε να ενισχυθούν οι επιδόσεις κινδύνου/απόδοσής τους. Προτείνεται η διεύρυνση του σύμπαντος των επιλέξιμων περιουσιακών στοιχείων προκειμένου να ενισχυθούν οι προσδοκώμενες αποδόσεις για δεδομένο επίπεδο κινδύνου.
            
            
               •Προτεινόμενες αλλαγές ώστε να επιτρέπεται η χρήση των περιουσιακών στοιχείων, εφόσον χρειάζεται, με σκοπό την παροχή ετήσιας κατανομής ποσού ύψους [111 εκατ.] EUR
            
            
               Προτείνεται η τροποποίηση της απόφασης 2003/77/ΕΚ ώστε να επιτρέπονται ρητώς, από την 1η Ιανουαρίου 2021
                  5
               , οι εκροές σε σχέση με ετήσια κατανομή ποσού ύψους έως [111 εκατ.] EUR μέχρι το έτος 2027 για τη στήριξη ερευνητικών έργων στους τομείς χάλυβα και άνθρακα εκτός του προγράμματος-πλαισίου έρευνας. Η ετήσια κατανομή θα καθοριστεί με βάση τα κριτήρια που καθορίζονται στην αναθεωρημένη απόφαση 2003/76/ΕΚ του Συμβουλίου. Οι αιτήσεις πληρωμής αναφορικά με την προαναφερθείσα κατανομή θα ικανοποιούνται με προσφυγή στα καθαρά έσοδα από τις επενδύσεις και την ανάληψη περιουσιακών στοιχείων από την υπό εκκαθάριση ΕΚΑΧ.
            
            
               Η ετήσια κατανομή θα πρέπει να κατοχυρώνεται ρητά στην απόφαση ώστε να επιτρέπεται η προβλέψιμη ροή πόρων, σε κλίμακα ικανή να επιτρέπει τη συνέχιση της επιθυμητής στήριξης της συνεργατικής έρευνας στους τομείς χάλυβα και άνθρακα.
            
         
         
            
               Μέχρι σήμερα, η διαχείριση των περιουσιακών στοιχείων της υπό εκκαθάριση ΕΚΑΧ βασιζόταν στο ότι η απόδοση των επενδυμένων περιουσιακών στοιχείων θα είναι το μέσο χρηματοδότησης των ερευνητικών έργων. Αυτό αποτυπώνεται στη διατύπωση του τμήματος 1 («Χρήση των κεφαλαίων») του παραρτήματος της απόφασης 2003/77/ΕΚ του Συμβουλίου και στην αιτιολογική σκέψη 3 της απόφασης που προβλέπει ότι «το σύνολο του κεφαλαίου των πόρων του Ταμείου Έρευνας για τον Άνθρακα και τον Χάλυβα … πρέπει να διαφυλαχθεί ακέραιο».
            
            
               Για τους λόγους που διευκρινίζονται ανωτέρω, αυτού του είδους η προσέγγιση θα πρέπει να τροποποιηθεί προκειμένου να ικανοποιηθούν οι ανάγκες διασφάλισης του επιπέδου πληρωμών που είναι απαραίτητο ώστε να καταστεί βιώσιμο ένα αξιόλογο ερευνητικό πρόγραμμα για τους τομείς χάλυβα και άνθρακα. 
            
            
               Η παραδοχή ότι τα περιουσιακά στοιχεία της υπό εκκαθάριση ΕΚΑΧ μπορούν να παράγουν σταθερό εισόδημα ικανό να χρηματοδοτεί το Ταμείο Έρευνας για τον Άνθρακα και τον Χάλυβα (ΤΕΑΧ) εφόσον διαφυλαχθούν ακέραια δεν είναι πλέον βάσιμη, δεδομένης της μόνιμης μεταβολής των συνθηκών στις χρηματοπιστωτικές αγορές. Για αυτόν τον σκοπό, είναι απαραίτητο να επικαιροποιηθεί η απόφαση ώστε να αντικατοπτρίζει καλύτερα τις ανάγκες της υποκείμενης πολιτικής οι οποίες πρέπει να εξυπηρετηθούν από την υπό εκκαθάριση ΕΚΑΧ, καθώς και τις προκλήσεις αναφορικά με τη δημιουργία αποδόσεων στο επίπεδο που απαιτείται στο πλαίσιο των υφιστάμενων συνθηκών της αγοράς.
            
            
               Οι πληρωμές θα πραγματοποιούνται κάθε έτος μετά τον προσδιορισμό των σχετικών έργων, πάντοτε εντός των ορίων της ετήσιας κατανομής ύψους [111 εκατ.] EUR. Το ετήσιο ποσό που μπορεί να κατανέμεται από την υπό εκκαθάριση ΕΚΑΧ θα ανέρχεται σε [111 εκατ.] EUR ώστε να είναι εφικτή η παρατεταμένη χρήση των πόρων για τη χρηματοδότηση της έρευνας στο μέλλον.
            
            
               •Προτεινόμενες αλλαγές ώστε να καταστεί εφικτή η διαφοροποίηση των επιλέξιμων περιουσιακών στοιχείων:
            
            
               Παραδοσιακά, τα περιουσιακά στοιχεία της ΕΚΑΧ επενδύονται κατά κύριο λόγο σε κρατικό χρέος και υπερεθνικό χρέος σε ευρώ. Αυτό το επενδυτικό σύμπαν έχει παράσχει σταθερές θετικές αποδόσεις, διατηρώντας τον κίνδυνο του χαρτοφυλακίου σε μειωμένα επίπεδα. Τα τελευταία έτη, οι οικονομικές συνθήκες και οι συνθήκες της αγοράς έχουν μεταβληθεί με τρόπους που έχουν οδηγήσει στην παρατεταμένη μείωση των ευκαιριών επίτευξης αποδόσεων των επενδύσεων σε κρατικό και υπερεθνικό χρέος. Όσον αφορά τις μελλοντικές προοπτικές, οι χρηματοπιστωτικές αγορές γενικά και οι αγορές ομολόγων σε ευρώ ειδικότερα θα συνεχίσουν να αντιμετωπίζουν ακόμα μεγαλύτερες προκλήσεις, λόγω των ιδιαίτερα χαμηλών/αρνητικών αποδόσεων (ιδίως όσον αφορά τίτλους από εκδότες με ύψιστη πιστωτική ποιότητα) και της μειωμένης ρευστότητας, ιδίως ως απόρροια, μεταξύ άλλων, της χαλαρής νομισματικής πολιτικής και των προγραμμάτων αγοράς ομολόγων της ΕΚΤ. Τυχόν αυξήσεις των επιτοκίων από την εν λόγω χαμηλή βάση θα οδηγήσουν στην προς τα κάτω αναπροσαρμογή της αξίας των υφιστάμενων περιουσιακών στοιχείων, η οποία ενέχει τον κίνδυνο πολύ χαμηλών ή αρνητικών αποδόσεων έως ότου η αρχική αναπροσαρμογή αντισταθμιστεί σταδιακά από επανεπενδύσεις με υψηλότερες αποδόσεις.
            
            
               Η παρούσα πρόταση αποσκοπεί στο να καταστήσει το χαρτοφυλάκιο της ΕΚΑΧ πιο ανθεκτικό έναντι των εν λόγω προκλήσεων, διευρύνοντας το πεδίο των επενδύσεων σε άλλες κατηγορίες περιουσιακών στοιχείων και χρησιμοποιώντας άλλες επενδυτικές τεχνικές για την προστασία του χαρτοφυλακίου από την αποκλειστική εξάρτησή του από τίτλους σταθερού εισοδήματος.
            
            
               Παρά τις προβλεπόμενες αναλήψεις μέχρι το 2027, ο επενδυτικός ορίζοντας των υπολειπόμενων κεφαλαίων είναι μάλλον μακροπρόθεσμος, γεγονός που επιτρέπει την περαιτέρω διαφοροποίηση. Το χαρτοφυλάκιο της ΕΚΑΧ είναι μέχρι σήμερα σχετικά απαλλαγμένο από σημαντικές υποχρεώσεις και δεν υπόκειται σε εκροές σε κλίμακα που να έχει μεταβάλει ποιοτικά τον επενδυτικό ορίζοντα ή τον όγκο των περιουσιακών στοιχείων του χαρτοφυλακίου. Η κατάσταση αυτή θα αλλάξει μετά την εισαγωγή των πληρωμών που σχετίζονται με την ετήσια κατανομή για τη χρηματοδότηση του ερευνητικού προγράμματος. Ωστόσο, οι προβλέψιμες πληρωμές αυτού του μεγέθους δεν αναμένεται να επηρεάσουν σημαντικά τον επενδυτικό ορίζοντα ή την ανοχή κινδύνου των υπολειπόμενων περιουσιακών στοιχείων του χαρτοφυλακίου, ενώ οι πληρωμές θα πραγματοποιηθούν επίσης σε ένα χρονικό διάστημα αρκετών ετών.
            
            
               Ως αποτέλεσμα της μεγαλύτερης διάρκειας του επενδυτικού ορίζοντά του, το χαρτοφυλάκιο έχει μεγαλύτερη δυνατότητα να διατηρεί περιουσιακά στοιχεία όπου απαιτείται ώστε να παρέχεται η δυνατότητα ανάκαμψης των αξιών. Σε αυτήν τη βάση, προτείνεται η διεύρυνση του σύμπαντος των επενδύσεων βάσει των δημοσιονομικών κατευθυντήριων γραμμών, προκειμένου να μετριαστεί, όσο το δυνατόν περισσότερο, ο αντίκτυπος των χαμηλών ή αρνητικών αποδόσεων και να ενισχυθεί η διαφοροποίηση και η ανθεκτικότητα του χαρτοφυλακίου, ενώ θα ακολουθείται, παράλληλα, συντηρητική επενδυτική πολιτική που διασφαλίζει τη διατήρηση του κεφαλαίου με υψηλό βαθμό εμπιστοσύνης και ενισχύει την απόδοση, όπου είναι εφικτό, όταν αυτή συνάδει με τον συγκεκριμένο στόχο. Μακροπρόθεσμα, η διεύρυνση των επιλέξιμων κατηγοριών περιουσιακών στοιχείων αναμένεται να συμβάλει στην επίτευξη της σταθερής και προβλέψιμης διαχείρισης του χαρτοφυλακίου, συμπεριλαμβανομένων των προβλέψιμων πληρωμών που πραγματοποιούνται από τα περιουσιακά στοιχεία και σχετίζονται με την ετήσια κατανομή, και στον περιορισμό του ρυθμού μείωσης των υποκείμενων πόρων μέσω της καταβολής των ετήσιων δόσεων.
            
            
               Η Επιτροπή προτείνει τη διεύρυνση των δημοσιονομικών κατευθυντήριων γραμμών με σκοπό τη διεύρυνση του επιλέξιμου σύμπαντος των διαθέσιμων περιουσιακών στοιχείων/μέσων και των πιθανών συνδυασμών ανοιγμάτων σε κινδύνους (π.χ. κίνδυνος επιτοκίου και πιστωτικός κίνδυνος και κάποιος περιορισμένος κίνδυνος της αγοράς μετοχών). Νέες επενδυτικές ευκαιρίες θα καταστήσουν δυνατή την αποτελεσματικότερη διαχείριση του χαρτοφυλακίου (όσον αφορά τη διαφοροποίηση και την αντιστάθμιση κινδύνου-απόδοσης) και θα στηρίξουν τις προσδοκώμενες αποδόσεις μεσο-μακροπρόθεσμα. 
            
            
               Θα πρέπει να τονιστεί ότι η διαφοροποίηση του χαρτοφυλακίου συνεπάγεται άνοιγμα σε νέες πηγές μεταβλητότητας της αγοράς οι οποίες ενδέχεται να επηρεάσουν δυσμενώς τις επιδόσεις βραχυπρόθεσμα και μεσοπρόθεσμα. Ωστόσο, δεδομένης της μεγαλύτερης διάρκειας του επενδυτικού ορίζοντα σημαντικού μέρους των περιουσιακών στοιχείων, το χαρτοφυλάκιο της ΕΚΑΧ έχει τη δυνατότητα να απορροφήσει σύντομες περιόδους μειωμένων επιδόσεων σε κάποια από τις κατηγορίες περιουσιακών στοιχείων, προκειμένου να αξιοποιηθούν οι ευκαιρίες υψηλότερων σταθμισμένων κατά του κινδύνου αποδόσεων μακροπρόθεσμα. Θα πρέπει επίσης να γίνει κατανοητό ότι η διαφοροποίηση δεν διασφαλίζει την αποφυγή τυχόν αρνητικών επιδόσεων για συγκεκριμένη περίοδο, δεδομένου ότι τα οφέλη της διαφοροποίησης ενδέχεται να αντισταθμιστούν από τις μειωμένες επιδόσεις στη βασική κατηγορία περιουσιακών στοιχείων (κρατικά και υπερεθνικά ομόλογα). Οι εν λόγω γενικές επιφυλάξεις αποτελούν εγγενές χαρακτηριστικό της διαχείρισης περιουσιακών στοιχείων και αναφέρονται εδώ με σκοπό να παρουσιαστεί μια ισορροπημένη εικόνα του εύρους των πιθανών αποτελεσμάτων. Γενικά, η Επιτροπή, ως υπεύθυνος διαχειριστής των κονδυλίων της ΕΕ, θεωρεί ότι η διεύρυνση του σύμπαντος επιλέξιμων επενδύσεων αποτελεί προσφυή τρόπο βελτίωσης των μακροπρόθεσμων επιδόσεων των επενδυμένων περιουσιακών στοιχείων της ΕΚΑΧ. 
            
            
               Δεδομένων των ανωτέρω, η Επιτροπή υποβάλλει την παρούσα πρόταση απόφασης του Συμβουλίου για την τροποποίηση της απόφασης 2003/77/ΕΚ για τον καθορισμό δημοσιονομικών κατευθυντήριων γραμμών πολυετούς διάρκειας για τη διαχείριση των περιουσιακών στοιχείων της υπό εκκαθάριση ΕΚΑΧ. Η διαχείριση των περιουσιακών στοιχείων διέπεται από τους κανόνες προληπτικής εποπτείας και τις αρχές της χρηστής δημοσιονομικής διαχείρισης, καθώς και τους κανόνες και τις διαδικασίες που καθορίζει ο υπόλογος της Επιτροπής.
            
            
            
               Όπως διευκρινίζεται ανωτέρω, στην απόφαση προτείνεται η τροποποίηση της απόφασης που διέπει τη διαχείριση των περιουσιακών στοιχείων της υπό εκκαθάριση ΕΚΑΧ προκειμένου να καταστούν εφικτές οι επενδύσεις σε:
            
            
               ·ένα ευρύτερο φάσμα μέσων χρηματαγοράς (ιδίως αμοιβαία κεφάλαια της χρηματαγοράς),
            
            
               ·ένα ευρύτερο φάσμα χρεωστικών και πιστωτικών τίτλων,
            
            
               ·άνοιγμα στις αγορές μετοχών και σε παρόμοια με μετοχές προϊόντα (ιδίως μέσω των κατάλληλων μέσων όπως διαπραγματεύσιμα αμοιβαία κεφάλαια),
            
            
               ·τη δυνατότητα ανάπτυξης τυποποιημένων επενδυτικών τεχνικών όπως συμβόλαια μελλοντικής εκπλήρωσης επιτοκίου για τη διαχείριση της ληκτότητας,
            
            
               ·τη δυνατότητα επένδυσης σε αντισταθμισμένες επενδύσεις εκφρασμένες σε δολάρια ΗΠΑ.
            
            
               Η απόφαση δεν θα συνεπάγεται αυτόματη προσφυγή στη χρήση των εν λόγω περιουσιακών στοιχείων ή μέσων. Αντ’ αυτού, η απόφαση θα εξουσιοδοτεί απλώς την Επιτροπή να πραγματοποιεί αυτού του είδους τις επενδύσεις όταν οι συνθήκες της αγοράς είναι ευνοϊκές και εφόσον οι εν λόγω επενδύσεις συνάδουν με τον επενδυτικό ορίζοντα, λαμβανομένων υπόψη των πληρωμών που σχετίζονται με την ετήσια κατανομή μέχρι το 2027. Η Επιτροπή θα αξιοποιήσει τις εν λόγω διευρυμένες επενδυτικές δυνατότητες με σύνεση και τη δέουσα επιμέλεια, ώστε να μεγιστοποιήσει την πιθανότητα θετικών αποτελεσμάτων. Θα λογοδοτεί σχετικά με την απόφαση χρήσης των εν λόγω εξουσιών στο πλαίσιο των ετήσιων εκθέσεών της, διευκρινίζοντας τους λόγους επέκτασης του επενδυτικού σύμπαντος, καθώς και στο πλαίσιο εκθέσεων σχετικά με τα διαπιστωθέντα αποτελέσματα, εφόσον το επιτρέπουν τα στοιχεία επιδόσεων.
            
         
         
            
               Η επιλογή περιουσιακών στοιχείων θα περιλαμβάνει αρνητικό έλεγχο (κατάλογο δραστηριοτήτων που εξαιρούνται από τους σκοπούς τοποθέτησης ταμειακών διαθεσίμων για δεοντολογικούς ή ηθικούς λόγους) και θετικό έλεγχο (για την προώθηση της ενσωμάτωσης θετικών περιβαλλοντικών, κοινωνικών και σχετικών με τη διακυβέρνηση παραμέτρων στη διαδικασία επιλογής των επενδύσεων). Οι περιβαλλοντικές, κοινωνικές και σχετικές με τη διακυβέρνηση (ΠΚΔ) πρακτικές στο πλαίσιο μιας επένδυσης καθίστανται ολοένα και πιο σημαντικές και η Επιτροπή σκοπεύει να διαδραματίσει υποδειγματικό ρόλο στον τομέα αυτόν.
            
            
               •Συνέπεια με άλλες πολιτικές της Ένωσης:
            
            
               
                  Η πρόταση συνδέεται με την απόφαση 2003/76/ΕΚ του Συμβουλίου για τον καθορισμό των αναγκαίων μέτρων για την εφαρμογή του πρωτοκόλλου που προσαρτάται στη Συνθήκη για την ίδρυση της Ευρωπαϊκής Κοινότητας, όσον αφορά τις δημοσιονομικές συνέπειες της λήξης της Συνθήκης περί ιδρύσεως της ΕΚΑΧ και σχετικά με το Ταμείο Έρευνας για τον Άνθρακα και τον Χάλυβα. Το Συμβούλιο έλαβε πρόσφατα απόφαση σχετικά με τη δυνατότητα εκ νέου χρήσης των αποδεσμευμένων ποσών για έρευνα
                     6
                  . Η απόφαση 2003/76/ΕΚ του Συμβουλίου θα τροποποιηθεί παράλληλα, λαμβανομένων υπόψη των προτεινόμενων τροποποιήσεων της απόφασης 2003/77/ΕΚ του Συμβουλίου.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση 
            
            
               Η νομική βάση που παρέχει στην ΕΕ το δικαίωμα να ενεργήσει είναι η Συνθήκη για τη λειτουργία της Ευρωπαϊκής Ένωσης και το πρωτόκολλο που προσαρτάται στις Συνθήκες της ΕΕ σχετικά με τις δημοσιονομικές συνέπειες από τη λήξη της Συνθήκης ΕΚΑΧ και με το Ταμείο Έρευνας για τον Άνθρακα και τον Χάλυβα, και ιδίως η δεύτερη παράγραφος του άρθρου 2.
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Τα μέτρα για την εφαρμογή του πρωτοκόλλου καθορίστηκαν με απόφαση του Συμβουλίου της οποίας η αναθεώρηση υπάγεται στο αποκλειστικό δικαίωμα πρωτοβουλίας της Επιτροπής.
               
            
            
               •Αναλογικότητα
            
            
               
                  Η πρόταση περιλαμβάνει επικουρικές διατάξεις και, συνεπώς, είναι απαραίτητη για την εύρυθμη διαχείριση των περιουσιακών στοιχείων της υπό εκκαθάριση ΕΚΑΧ εκ μέρους της Επιτροπής και, συνακόλουθα, για τους πόρους του Ταμείου Έρευνας για τον Άνθρακα και τον Χάλυβα.
               
            
            
               •Επιλογή της νομικής πράξης
            
            
               
                  Η απόφαση του Συμβουλίου για την τροποποίηση της ισχύουσας απόφασης 2003/77/ΕΚ του Συμβουλίου αποτελεί «μέτρο για τον καθορισμό των πολυετών δημοσιονομικών κατευθυντήριων γραμμών για τη διαχείριση του περιουσιακού στοιχείου του Ταμείου Έρευνας για τον Άνθρακα και τον Χάλυβα», όπως προβλέπεται στο άρθρο 2 παράγραφος 2 του πρωτοκόλλου αριθ. 37.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Η πρόταση βασίζεται στα αποτελέσματα της πενταετούς έκθεσης, η οποία προβλέπει τακτική επισκόπηση της καταλληλότητας των κατευθυντήριων γραμμών. Η πιο πρόσφατη πενταετής έκθεση δημοσιεύτηκε στις 2 Μαρτίου 2018 (COM(2018) 84 final).
               
            
            
               •Διαβουλεύσεις με τα ενδιαφερόμενα μέρη
            
            
               
                  Άνευ αντικειμένου. Τα κύρια ενδιαφερόμενα μέρη είναι τα κράτη μέλη, των οποίων η άποψη θα ζητηθεί στο πλαίσιο της νομοθετικής διαδικασίας στο Συμβούλιο.
               
            
            
               •Συλλογή και χρήση εμπειρογνωσίας
            
            
               Το 2014, η Παγκόσμια Τράπεζα ανέλαβε την αξιολόγηση από ομοτίμους των πράξεων διαχείρισης περιουσιακών στοιχείων που διενήργησε η Επιτροπή (συμπεριλαμβανομένου του χαρτοφυλακίου της υπό εκκαθάριση ΕΚΑΧ). Τα αποτελέσματα αυτής της αξιολόγησης από ομοτίμους όσον αφορά το πλαίσιο των κατευθυντήριων γραμμών ελήφθησαν υπόψη κατά την κατάρτιση της παρούσας πρότασης αναθεώρησης.
            
            
               
                  Πιο πρόσφατα, ο έλεγχος που διενήργησε το Ελεγκτικό Συνέδριο σχετικά με την Ευρωπαϊκή Κοινότητα Άνθρακα και Χάλυβα και ο οποίος δημοσιεύτηκε τον Σεπτέμβριο του 2019
                     7
                   κατέληξε στο συμπέρασμα ότι η χρηματοδότηση του Ταμείου Έρευνας για τον Άνθρακα και τον Χάλυβα με βάση αποκλειστικά τα έσοδα από τη διαχείριση των περιουσιακών στοιχείων δεν είναι βιώσιμη στο τρέχον περιβάλλον επιτοκίων.
               
            
         
         
            
               •Εκτίμηση επιπτώσεων
            
            
               Για την προτεινόμενη αναθεώρηση δεν είναι απαραίτητη η διενέργεια εκτίμησης επιπτώσεων, καθώς ο αναμενόμενος οικονομικός, περιβαλλοντικός ή κοινωνικός αντίκτυπος δεν είναι πιθανό να είναι σημαντικός.
            
            
               •Καταλληλότητα και απλούστευση του κανονιστικού πλαισίου
            
            
               
                  Η πρόταση βασίζεται στα αποτελέσματα της πενταετούς έκθεσης, η οποία προβλέπει τακτική επισκόπηση της καταλληλότητας των κατευθυντήριων γραμμών.
               
            
            
               •Θεμελιώδη δικαιώματα
            
            
               
                  Η πρόταση συνάδει με την προστασία των θεμελιωδών δικαιωμάτων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν δημιουργεί νέες υποχρεώσεις που θα επιβάρυναν τον γενικό προϋπολογισμό βάσει του πολυετούς δημοσιονομικού πλαισίου.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Σύμφωνα με τα προβλεπόμενα στο σημείο 7 των δημοσιονομικών κατευθυντήριων γραμμών, η Επιτροπή υποβάλλει ανά εξάμηνο στα κράτη μέλη εκθέσεις σχετικά με τις πράξεις διαχείρισης που διενεργούνται βάσει των εν λόγω δημοσιονομικών κατευθυντήριων γραμμών.
            
            
               Επιπλέον, κάθε έτος καταρτίζεται δημοσιονομική έκθεση που συνοδεύεται από τις ελεγμένες οικονομικές καταστάσεις και στην οποία αναφέρονται τα αποτελέσματα ολόκληρου του έτους.
            
            
               
                  Τέλος, η Επιτροπή υποβάλλει ανά πενταετία εκθέσεις ειδικά σχετικά με την εφαρμογή των δημοσιονομικών κατευθυντήριων γραμμών (άρθρο 2).
               
            
            
               •Επεξηγηματικά έγγραφα (για οδηγίες)
            
            
               Άνευ αντικειμένου
            
            
               •Αναλυτική επεξήγηση των διατάξεων της πρότασης για τη δυνατότητα μεγαλύτερης διαφοροποίησης των επιλέξιμων περιουσιακών στοιχείων
            
            
               Οι τρέχουσες δημοσιονομικές κατευθυντήριες γραμμές εφαρμόζουν μια σχετικά περιοριστική προσέγγιση όσον αφορά τον ορισμό των επιλέξιμων περιουσιακών στοιχείων. Για παράδειγμα, αναφέρονται σε απόλυτα και ονομαστικά όρια (π.χ. ανώτατο ποσό 250 εκατ. EUR ανά κράτος μέλος της ΕΕ), σε αξιολογήσεις πιστοληπτικής ικανότητας (π.χ. ελάχιστη αξιολόγηση πιστοληπτικής ικανότητας ΑΑ, με εξαίρεση τα κράτη μέλη και τα θεσμικά όργανα της ΕΕ) ή στη μέγιστη ληκτότητα (π.χ. μέγιστο χρονικό όριο 10,5 ετών κατά την αγορά).
            
            
               Οι εν λόγω περιορισμοί αποκλείουν μεγάλα τμήματα των χρηματοπιστωτικών αγορών.
            
            
               Για παράδειγμα,
            
            
               ·οι περιορισμοί όσον αφορά τις αξιολογήσεις αποκλείουν σχεδόν το σύνολο της αγοράς εταιρικών και χρηματοπιστωτικών ομολόγων, η οποία θα μπορούσε να προσφέρει διαφοροποίηση και υψηλότερες αποδόσεις, γεγονός που θα συνέβαλε στον μετριασμό του αντικτύπου των αρνητικών επιτοκίων
                  8
                στο υφιστάμενο περιβάλλον,
            
         
         
            
               ·παρόμοιοι προβληματισμοί προκύπτουν σε σχέση με τους περιορισμούς της ληκτότητας, που αποτρέπουν τις επενδύσεις σε πιο μακροπρόθεσμα ομόλογα, τα οποία θα μπορούσαν να αποφέρουν παρόμοια οφέλη
                  9
               . Η τροποποίηση των συγκεκριμένων περιορισμών θα επιτρέψει τη διαφοροποιημένη κατανομή των περιουσιακών στοιχείων με υψηλότερες προσδοκώμενες αποδόσεις για το χαρτοφυλάκιο, με παράλληλη διατήρηση του συνολικού κινδύνου του χαρτοφυλακίου σε παρόμοια επίπεδα με τα σημερινά, χάρη στις ευνοϊκές επιπτώσεις της συσχέτισης.
            
            
               Μετά τη χρηματοπιστωτική κρίση του 2008, οι συνθήκες της αγοράς για τους διαχειριστές περιουσιακών στοιχείων σταθερού εισοδήματος έγιναν πιο δυσχερείς λόγω του περιβάλλοντος χαμηλών και συχνά αρνητικών επιτοκίων που επικράτησε, ιδίως για επενδύσεις με χαμηλότερο πιστωτικό κίνδυνο. Σε αυτό το πλαίσιο, είναι ιδιαίτερα δύσκολο για τους διαχειριστές περιουσιακών στοιχείων σταθερού εισοδήματος να επιτύχουν θετικές επιδόσεις, ιδίως σε μεσο-μακροπρόθεσμους επενδυτικούς ορίζοντες. Το 2020, η κατάσταση επιδεινώθηκε ακόμη περισσότερο με την κρίση του κορονοϊού, η οποία μπορεί να παρατείνει ακόμη περισσότερο στο μέλλον την ύπαρξη του περιβάλλοντος χαμηλών/αρνητικών επιτοκίων.
            
            
               Για να περιοριστούν οι αρνητικές επιπτώσεις των εν λόγω παραγόντων, είναι σημαντικό οι διαχειριστές περιουσιακών στοιχείων να έχουν πρόσβαση στο ευρύτερο δυνατό επενδυτικό περιβάλλον. Κατ’ αυτόν τον τρόπο, οι διαχειριστές περιουσιακών στοιχείων μπορούν να ενισχύσουν τη διαφοροποίηση και να αξιοποιήσουν κατηγορίες περιουσιακών στοιχείων που παρουσιάζουν διαφορετικούς τύπους αποδόσεων και μικρότερες συσχετίσεις. Σε μακροπρόθεσμους επενδυτικούς ορίζοντες, τα χαρτοφυλάκια υψηλής διαφοροποίησης αναμένεται να έχουν καλύτερες επιδόσεις από ό,τι τα λιγότερο διαφοροποιημένα χαρτοφυλάκια, για παρόμοια επίπεδα κινδύνου.
            
            
               Ως εκ τούτου, προτείνεται η αλλαγή των υφιστάμενων δημοσιονομικών κατευθυντήριων γραμμών με τους ακόλουθους τρόπους.
            
            
            
               A. Προσαρμογή των περιορισμών όσον αφορά τα απόλυτα όρια, τις αξιολογήσεις και τη ληκτότητα
            
            
               Προτείνεται η υιοθέτηση μιας πιο δυναμικής προσέγγισης όσον αφορά τις τεχνικές πτυχές της εφαρμογής που απαιτούν ορισμένη ευελιξία (όπως ο καθορισμός των ορίων κινδύνου, της ληκτότητας και της συγκέντρωσης).
            
            
               Αυτό θα επιτρέψει την τακτικότερη διαβάθμισή τους, σύμφωνα με τις εξελισσόμενες συνθήκες της αγοράς και θα βασίζεται στις πρόσφατες κατευθυντήριες γραμμές της Επιτροπής που εκδόθηκαν για το κοινό ταμείο προβλέψεων
                  10
               , ένα από τα άλλα βασικά χαρτοφυλάκια που διαχειρίζεται η Επιτροπή. Η διαχείριση των περιουσιακών στοιχείων πραγματοποιείται στη βάση μιας επενδυτικής στρατηγικής η οποία εκφράζεται με τη μορφή στρατηγικής κατανομής των περιουσιακών στοιχείων και αντικατοπτρίζει τους επενδυτικούς στόχους και την ανοχή κινδύνου. Η επενδυτική στρατηγική αποτυπώνεται σε ένα στρατηγικό σημείο αναφοράς. Το σημείο αναφοράς καθορίζεται σε συμφωνία με τις πρακτικές του κλάδου.
            
            
               Η ανοχή κινδύνου θα μπορούσε επίσης να προσδιοριστεί με ευρύτερους όρους (π.χ. παραθέτοντας τις επιλέξιμες κατηγορίες περιουσιακών στοιχείων και συγκεκριμένες παραμέτρους κινδύνου όπως η «δυνητική ζημία»). Τα όρια θα μπορούσαν να εκφραστούν καλύτερα ως αγοραία και, όχι ονομαστική, αξία και να προσδιοριστούν ως μέγιστο ποσοστό ανοίγματος της συνολικής αγοραίας αξίας του χαρτοφυλακίου. Με τον τρόπο αυτόν, προσδιορίζονται με μεγαλύτερη ακρίβεια τα ανοίγματα, δεδομένου ότι, λόγω του περιβάλλοντος χαμηλών ή αρνητικών αποδόσεων, η τιμή πολλών τίτλων είναι σημαντικά υπέρ το άρτιο (100 %) και οι ονομαστικές αξίες δεν αντικατοπτρίζουν πλέον την πραγματική οικονομική αξία των εν λόγω ανοιγμάτων. Μια ποσοστιαία προσέγγιση σχετικά με τα όρια η οποία να στηρίζεται στην αγοραία αξία έχει καταστεί ιδιαίτερα σημαντική, σε περίπτωση που αλλάξει η συνολική αγοραία αξία του χαρτοφυλακίου, είτε λόγω αποτίμησης της αγοράς είτε λόγω εισροών ή εκροών.
            
            
               Τα όρια συγκέντρωσης θα μπορούσαν να βελτιωθούν ώστε να επιτρέπουν τη διαφοροποίηση μεταξύ των ασφαλέστερων και των πιο επικίνδυνων πιστωτικών ανοιγμάτων, για παράδειγμα, επιτρέποντας μεγαλύτερα ανοίγματα μόνο σε εκδότες ύψιστης ποιότητας (υψηλής βαθμίδας
                  11
               ).
            
            
               Προτείνεται ο καθορισμός των επιλέξιμων μέσων στο πλαίσιο των κατευθυντήριων γραμμών για τη διαχείριση των περιουσιακών στοιχείων, ενώ το σημείο αναφοράς και τα συγκεκριμένα επενδυτικά όρια θα καθοριστούν στα εσωτερικά έγγραφα της Ευρωπαϊκής Επιτροπής.
            
            
            
               B. Πραγματοποίηση επενδύσεων σε άλλα νομίσματα
            
            
               Επί του παρόντος, στις δημοσιονομικές κατευθυντήριες γραμμές δεν γίνεται καμία αναφορά στην επιλεξιμότητα των επενδύσεων σε ξένο νόμισμα. Σε αυτό το πλαίσιο, θα πρέπει να σημειωθεί ότι οι επενδύσεις σε ευρώ αντιπροσωπεύουν μόλις το 25 % περίπου της παγκόσμιας αγοράς ομολόγων.
            
            
               Ως εκ τούτου, προτείνεται να επιτραπούν ρητά οι επενδύσεις σε αντισταθμισμένους τίτλους εκφρασμένους σε δολάρια ΗΠΑ που εκδίδονται από φορείς σε εθνικό, υπερεθνικό και υπο-εθνικό επίπεδο και λοιπούς φορείς.
            
            
               Ειδικότερα, η επένδυση (εν μέρει) σε ομόλογα υψηλής ρευστότητας εκφρασμένα σε δολάρια ΗΠΑ που εκδίδουν οι εν λόγω οντότητες θα επιτρέψει την πρόσβαση σε μεγάλες αγορές με ρευστότητα, όπως η αγορά χρεωστικών τίτλων της αμερικανικής κυβέρνησης. Αυτό θα μπορούσε να αποβεί χρήσιμο, δεδομένων των προαναφερθέντων περιορισμών όσον αφορά τη ρευστότητα στις αγορές ομολόγων σε ευρώ. Επιπλέον, θα επιτρέψει την εξασφάλιση διαφορετικών ανοιγμάτων βάσει της καμπύλης απόδοσης, πιθανόν με μεγαλύτερες ευκαιρίες για διατήρηση αποθέματος/κύλιση θέσης προς τα πίσω.
            
            
               Ο κίνδυνος ζημιών, λόγω της διακύμανσης της συναλλαγματικής ισοτιμίας, θα μπορούσε να αντισταθμιστεί. Υπάρχουν μέσα για την αντιστάθμιση του εν λόγω συναλλαγματικού κινδύνου, όμως στις δημοσιονομικές κατευθυντήριες γραμμές δεν γίνεται καμία αναφορά στο συγκεκριμένο είδος πράξης. Η Επιτροπή δύναται να αποφασίσει, με τη σύμφωνη γνώμη του υπολόγου, αντισταθμισμένες επενδύσεις σε άλλα νομίσματα (εκτός του δολαρίου ΗΠΑ) να καταστούν ρητά επιλέξιμες με βάση τα κριτήρια που αναφέρονται στο παράρτημα της απόφασης. Η πραγματική χρήση των συγκεκριμένων μέσων θα είναι περιορισμένου εύρους και θα λαμβάνει υπόψη το σχετικό κόστος και τις συνθήκες που επικρατούν στην αγορά.
            
            
            
               Γ. Διεύρυνση του πεδίου των οργανισμών συλλογικών επενδύσεων
            
            
               Το 2014, διενεργήθηκε από ομάδα ειδικών της Παγκόσμιας Τράπεζας αξιολόγηση των δραστηριοτήτων διαχείρισης των ταμειακών διαθεσίμων και των περιουσιακών στοιχείων της Επιτροπής. Η Παγκόσμια Τράπεζα εξέτασε λεπτομερώς τις διαδικασίες που εφαρμόζει η Επιτροπή και κατέληξε στο συμπέρασμα ότι η Επιτροπή επιτυγχάνει τους στόχους της όσον αφορά τη διαχείριση των χαρτοφυλακίων που εμπίπτουν στην αρμοδιότητά της, τηρώντας ορθά πρότυπα του κλάδου. Η Παγκόσμια Τράπεζα προέβη επίσης σε ορισμένες συστάσεις για την περαιτέρω βελτίωση της επενδυτικής διαδικασίας και των αποδόσεων.
            
         
         
            
               Ειδικότερα, όσον αφορά τα κεφάλαια με μακροπρόθεσμο ορίζοντα, η Παγκόσμια Τράπεζα πρότεινε την επένδυση συγκεκριμένου ποσοστού των εν λόγω κεφαλαίων σε μετοχικό κεφάλαιο, πιθανόν μέσω κεφαλαίων συλλογικών επενδύσεων. Τα εν λόγω μέσα, εάν επιλεγούν προσεκτικά, επιτρέπουν την απόκτηση επαρκώς διαφοροποιημένων ανοιγμάτων σε μετοχές. Δεδομένου ότι οι μετοχές έχουν σχετικά μικρότερη συσχέτιση με επενδύσεις σταθερού εισοδήματος, θα βελτιώσουν μακροπρόθεσμα το προφίλ κινδύνου-απόδοσης του χαρτοφυλακίου. Από την άλλη πλευρά, η κατανομή σε μετοχές ενδέχεται να αυξήσει τη μεταβλητότητα των αποδόσεων του χαρτοφυλακίου βραχυπρόθεσμα και μεσοπρόθεσμα.
            
            
               Οι οργανισμοί συλλογικών επενδύσεων αναφέρονται ήδη στις τρέχουσες κατευθυντήριες γραμμές, συνδέονται όμως με απαίτηση πιστοληπτικής ικανότητας τουλάχιστον ΑΑ, γεγονός που, εκ των πραγμάτων, συνεπάγεται κυρίως βραχυπρόθεσμους συλλογικούς φορείς σταθερού εισοδήματος μόνο, αποκλείοντας την πλειονότητα των ταμείων σταθερής απόδοσης και των μετοχικών κεφαλαίων που δεν διαθέτουν πιστοληπτική ικανότητα.
            
            
               Ως εκ τούτου, προτείνεται η αποσαφήνιση του πεδίου των επιλέξιμων κατηγοριών περιουσιακών στοιχείων και των οργανισμών συλλογικών επενδύσεων προκειμένου να συμπεριληφθούν σε αυτό οι επενδύσεις μετοχικού κεφαλαίου, καθώς και ευρύτερες επενδύσεις σταθερού εισοδήματος, συμπεριλαμβανομένων των επαρκώς διαφοροποιημένων οργανισμών.
            
            
               Συνοπτικά, προτείνεται να καταστούν επιλέξιμοι αρκετοί τύποι οργανισμών συλλογικών επενδύσεων (π.χ. τα αμοιβαία κεφάλαια της χρηματαγοράς, τα διαπραγματεύσιμα αμοιβαία κεφάλαια ή τα αμοιβαία κεφάλαια). Αυτά μπορούν να παρέχουν διαφορετικού βαθμού διαφοροποίηση όσον αφορά το άνοιγμα σε ευρείς δείκτες αγοράς, σε συγκεκριμένους γεωγραφικούς τομείς και/ή σε συγκεκριμένες κατηγορίες περιουσιακών στοιχείων όπως το σταθερό εισόδημα και/ή οι μετοχές.
            
            
            
               Δ. Δυνατότητα άλλων μέσων αντιστάθμισης να διαχειρίζονται κινδύνους επιτοκίου
            
            
               Τα παράγωγα επιτοκίου αποτελούν εργαλεία για την αποτελεσματική διαχείριση του κινδύνου επιτοκίου και χρησιμοποιούνται σήμερα συχνά από δημόσια χρηματοπιστωτικά ιδρύματα. Συνήθως οι συγκεκριμένες αγορές παρουσιάζουν επίσης ρευστότητα. Για παράδειγμα, κατά τη διάρκεια της χρηματοπιστωτικής κρίσης, η αγορά συμβολαίων μελλοντικής εκπλήρωσης διατήρησε υψηλή ρευστότητα σε αντίθεση με την αγορά ρευστών διαθέσιμων κρατικών ομολόγων. Η χρήση των εν λόγω μέσων θα πλαισιωθεί από αυστηρές διαδικασίες εκτίμησης κινδύνων και συστήματα ΤΠ προκειμένου να καταστεί δυνατή η παρακολούθηση και η διαχείριση των συναφών επιχειρησιακών ροών εργασίας, καθώς και ο εγγενής κίνδυνος της συγκεκριμένης αγοράς.
            
            
               Όπως διευκρινίζεται ανωτέρω, η απόφαση δεν θα συνεπάγεται αυτόματη προσφυγή στη χρήση των εν λόγω περιουσιακών στοιχείων ή μέσων. Αντ’ αυτού, η απόφαση θα εξουσιοδοτεί απλώς την Επιτροπή να πραγματοποιεί αυτού του είδους τις επενδύσεις όταν οι συνθήκες της αγοράς είναι ευνοϊκές. Η Επιτροπή θα αξιοποιήσει τις εν λόγω διευρυμένες επενδυτικές εξουσίες με σύνεση και τη δέουσα επιμέλεια, ώστε να μεγιστοποιήσει την πιθανότητα θετικών αποτελεσμάτων. Θα λογοδοτεί σχετικά με την απόφαση χρήσης των εν λόγω εξουσιών στο πλαίσιο των ετήσιων εκθέσεών της, διευκρινίζοντας τους λόγους επέκτασης του επενδυτικού σύμπαντος, καθώς και στο πλαίσιο εκθέσεων σχετικά με τα διαπιστωθέντα αποτελέσματα, εφόσον το επιτρέπουν τα στοιχεία επιδόσεων.
            
            
            
               E. Ενσωμάτωση περιβαλλοντικών, κοινωνικών και σχετικών με τη διακυβέρνηση κριτηρίων
            
            
               Καθώς οι περιβαλλοντικές, κοινωνικές και σχετικές με τη διακυβέρνηση (ΠΚΔ) πρακτικές στο πλαίσιο μιας επένδυσης καθίστανται ολοένα και πιο σημαντικές και η Επιτροπή πρέπει να διαδραματίσει υποδειγματικό ρόλο στον τομέα αυτόν, η απόφαση θα αναδείξει τη σημασία τους στο πλαίσιο της διαδικασίας επιλογής περιουσιακών στοιχείων. Η εν λόγω διαδικασία θα περιλαμβάνει θετικό έλεγχο (για την προώθηση της ενσωμάτωσης περιβαλλοντικών, κοινωνικών και σχετικών με τη διακυβέρνηση παραμέτρων στη διαδικασία επιλογής των επενδύσεων) και αρνητικό έλεγχο (κατάλογο δραστηριοτήτων που εξαιρούνται από τους σκοπούς τοποθέτησης ταμειακών διαθεσίμων για δεοντολογικούς ή ηθικούς λόγους).
            
            
               2020/0143 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της απόφασης 2003/77/ΕΚ για τον καθορισμό δημοσιονομικών κατευθυντήριων γραμμών πολυετούς διάρκειας για τη διαχείριση των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα 
                  
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη το πρωτόκολλο αριθ. 37 σχετικά με τις δημοσιονομικές συνέπειες από τη λήξη της Συνθήκης ΕΚΑΧ και με το Ταμείο Έρευνας για τον Άνθρακα και τον Χάλυβα, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης
                  12
               , και ιδίως το άρθρο 2 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  13
               ,
            
         
         
            
               Εκτιμώντας τα ακόλουθα:
            
            
               (1)Για να μεταβεί στην κλιματική ουδετερότητα έως το 2050, η Ευρωπαϊκή Ένωση χρειάζεται «σκαπανείς στους τομείς του κλίματος και των πόρων» προκειμένου να αναπτυχθούν οι πρώτες εμπορικές εφαρμογές ρηξικέλευθων τεχνολογιών σε βασικούς βιομηχανικούς τομείς έως το 2030, καθώς και μια διαδικασία παραγωγής χάλυβα μηδενικού άνθρακα έως το 2030.
            
            
               (2)Σύμφωνα με την απόφαση 2003/76/ΕΚ
                  14
                του Συμβουλίου, η Επιτροπή θα διαχειρίζεται τα περιουσιακά στοιχεία της υπό εκκαθάριση Ευρωπαϊκής Κοινότητας Άνθρακα και Χάλυβα (ΕΚΑΧ) και, μετά την ολοκλήρωση της εκκαθάρισης, τους πόρους του Ταμείου Έρευνας για τον Άνθρακα και τον Χάλυβα με τρόπο που να διασφαλίζεται μακροπρόθεσμα η αποδοτικότητά τους. Στην απόφαση 2003/77/ΕΚ
                  15
                του Συμβουλίου καθορίζονται οι πολυετείς δημοσιονομικές κατευθυντήριες γραμμές για τη διαχείριση των εν λόγω περιουσιακών στοιχείων. Σύμφωνα με το άρθρο 2 της απόφασης 2003/77/ΕΚ, η Επιτροπή θα επανεξετάζει ή θα συμπληρώνει τις εν λόγω κατευθυντήριες γραμμές και θα αξιολογεί εκ νέου τη λειτουργία και την αποτελεσματικότητά τους.
            
            
               (3)Για την παροχή ουσιαστικής στήριξης σε συνεργατικά αξιόλογα ερευνητικά έργα τα οποία διαθέτουν την κρίσιμη μάζα και την ενωσιακή προστιθέμενη αξία για τη βελτίωση της βιωσιμότητας, της ανταγωνιστικότητας, της υγείας, της ασφάλειας και των εργασιακών συνθηκών στους τομείς που σχετίζονται με τον κλάδο του άνθρακα και του χάλυβα, είναι ανάγκη να εξασφαλιστεί η παροχή πληρωμών που σχετίζονται με την ετήσια κατανομή όπως καθορίζεται και θεσπίζεται στο [άρθρο 2 της] απόφασης 2003/76/ΕΚ μέχρι το έτος 2027 για τη χρηματοδότηση των εν λόγω έργων. Οι εν λόγω πληρωμές θα πρέπει να χρηματοδοτούνται μέσω των καθαρών εσόδων από τις επενδύσεις και μέσω των εσόδων από την πώληση μέρους των περιουσιακών στοιχείων έως του ετήσιου ποσού που καθορίζεται από την αρμόδια υπηρεσία της Επιτροπής βάσει της απόφασης 2003/76/ΕΚ και της απόφασης 2008/376/ΕΚ.
            
            
               (4)Η εμπειρία που έχει αποκτηθεί κατά την πλέον πρόσφατη πενταετή περίοδο εφαρμογής των δημοσιονομικών κατευθυντήριων γραμμών (2012-2017) και οι εξελίξεις όσον αφορά τις συνθήκες των χρηματοπιστωτικών αγορών καταδεικνύουν την ανάγκη προσαρμογής των εν λόγω κατευθυντήριων γραμμών.
            
            
               (5)Η διαχείριση των υπολειπόμενων περιουσιακών στοιχείων μετά τις αναλήψεις έως το 2027 που σχετίζονται με την ετήσια κατανομή που θεσπίζεται με την απόφαση 2003/76/ΕΚ θα πρέπει να βασίζεται σε έναν πιο μακροπρόθεσμο επενδυτικό ορίζοντα, ούτως ώστε να υπάρχει η δυνατότητα διαφοροποίησης.
            
            
               (6)Κατά μέσο όρο, η επένδυση μεγάλου μέρους των περιουσιακών στοιχείων σε πιο μακροπρόθεσμη βάση συνάδει με υψηλότερες προσδοκώμενες αποδόσεις, δεδομένων των πιθανοτήτων αυξημένων διακυμάνσεων βραχυπρόθεσμα. Παρ’ όλα αυτά, οι επενδύσεις θα πρέπει να αποσκοπούν στο να εξασφαλίζεται επαρκές ποσό ρευστών περιουσιακών στοιχείων για τις ετήσιες πληρωμές που ζητούνται από την αρμόδια υπηρεσία της Επιτροπής βάσει της απόφασης 2003/76/ΕΚ και της απόφασης 2008/376/ΕΚ.
            
            
               (7)Οι δημοσιονομικές κατευθυντήριες γραμμές θα πρέπει να επιτρέπουν μια πιο ευέλικτη προσέγγιση όσον αφορά τις τεχνικές πτυχές της εφαρμογής και θα πρέπει να προσδιορίζουν τα κατάλληλα επενδυτικά μέσα για την επίτευξη των επενδυτικών στόχων.
            
            
               (8)Κάθε κατηγορία περιουσιακών στοιχείων δεν θα πρέπει να εξετάζεται μόνη της, αλλά βάσει του ρόλου που διαδραματίζει σε ένα διαφοροποιημένο χαρτοφυλάκιο. Σύμφωνα με τα ιστορικά δεδομένα, η διαφοροποίηση μεταξύ των κατηγοριών περιουσιακών στοιχείων οδηγεί σε αυξημένες αποδόσεις για το ίδιο επίπεδο κινδύνου. Η συσχέτιση μεταξύ περιουσιακών στοιχείων είναι σημαντική για τη λήψη αποφάσεων που σχετίζονται με την κατανομή των περιουσιακών στοιχείων στο πλαίσιο του συνολικού κινδύνου και της συνολικής απόδοσης των επενδύσεων.
            
            
               (9)Η διαχείριση των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα θα πρέπει να βασίζεται σε μια επενδυτική στρατηγική η οποία θα πρέπει να εκφράζεται με τη μορφή στρατηγικής κατανομής των περιουσιακών στοιχείων / στρατηγικού σημείου αναφοράς, που θα αντικατοπτρίζει τους επενδυτικούς στόχους και την ανοχή κινδύνου των περιουσιακών στοιχείων. Το σημείο αναφοράς λειτουργεί ως οδηγός μακροπρόθεσμων επενδύσεων για τους διαχειριστές χαρτοφυλακίου, υπό μορφή κατανομών σε διάφορες κατηγορίες περιουσιακών στοιχείων.
            
            
               (10)Οι δημοσιονομικές κατευθυντήριες γραμμές θα πρέπει να επιτρέπουν επενδύσεις σε ομόλογα υψηλής ρευστότητας εκφρασμένα σε δολάρια ΗΠΑ που εκδίδουν φορείς σε εθνικό, υπερεθνικό, υπο-εθνικό και κρατικό επίπεδο με σκοπό την ενίσχυση της διαφοροποίησης και την παράλληλη αντιστάθμιση, στον κατάλληλο βαθμό, των κινδύνων ζημιών λόγω της διακύμανσης της συναλλαγματικής ισοτιμίας. Η Επιτροπή θα πρέπει να έχει τη δυνατότητα να αποφασίζει, με τη σύμφωνη γνώμη του υπολόγου της Επιτροπής, επί επενδύσεων σε άλλα περιουσιακά στοιχεία εκφρασμένα σε νομίσματα άλλων προηγμένων οικονομιών και/ή άλλων κρατών μελών. Οι εν λόγω αποφάσεις θα πρέπει να λαμβάνονται βάσει πλήρως τεκμηριωμένης απόδειξης των πλεονεκτημάτων της υπό εξέταση επένδυσης όσον αφορά τις επιδόσεις των περιουσιακών στοιχείων. Οι δημοσιονομικές κατευθυντήριες γραμμές θα πρέπει να διευρύνουν το πεδίο των επιλέξιμων επενδύσεων ώστε να παρέχεται η δυνατότητα διαφοροποιημένου ανοίγματος σε ευρείς δείκτες αγοράς, σε συγκεκριμένους γεωγραφικούς τομείς και σε συγκεκριμένες κατηγορίες περιουσιακών στοιχείων.
            
            
               (11)Οι δημοσιονομικές κατευθυντήριες γραμμές θα πρέπει να επιτρέπουν τη χρήση και άλλων χρηματοπιστωτικών μέσων όπως τα συμβόλαια μελλοντικής εκπλήρωσης (futures), τα προθεσμιακά συμβόλαια (forwards) και οι συμφωνίες ανταλλαγής (swaps) με σκοπό τη διαχείριση των κινδύνων και των ανοιγμάτων όπως ο κίνδυνος επιτοκίου και ο συναλλαγματικός κίνδυνος.
            
            
               (12)Οι περιβαλλοντικές, κοινωνικές και σχετικές με τη διακυβέρνηση (ΠΚΔ) πρακτικές στο πλαίσιο μιας επένδυσης καθίστανται ολοένα και πιο σημαντικές και θα πρέπει να λαμβάνονται υπόψη κατά τη λήψη επενδυτικών αποφάσεων. Η απόφαση 2003/77/ΕΚ θα πρέπει να τροποποιηθεί επίσης ώστε να θεσπιστούν πρακτικές ΠΚΔ διά της συμπερίληψης θετικού ελέγχου, για την προώθηση της ενσωμάτωσης περιβαλλοντικών, κοινωνικών και σχετικών με τη διακυβέρνηση παραμέτρων στη διαδικασία επιλογής των επενδύσεων, και αρνητικού ελέγχου, ο οποίος περιλαμβάνει κατάλογο δραστηριοτήτων που εξαιρούνται από τους σκοπούς τοποθέτησης ταμειακών διαθεσίμων για δεοντολογικούς ή ηθικούς λόγους.
            
            
               (13)Στην ετήσια έκθεση της Επιτροπής προς τα κράτη μέλη σχετικά με τις πράξεις διαχείρισης που διενεργούνται βάσει των δημοσιονομικών κατευθυντήριων γραμμών θα πρέπει να παρέχονται πληροφορίες σχετικά με την κατανομή στις διάφορες κατηγορίες περιουσιακών στοιχείων. Στην ετήσια έκθεση θα πρέπει επίσης να παρέχονται διευκρινίσεις σχετικά με τυχόν σημαντικές αλλαγές όσον αφορά τη στρατηγική κατανομή των περιουσιακών στοιχείων.
            
            
               (14)Επομένως, η απόφαση 2003/77/ΕΚ θα πρέπει να τροποποιηθεί αναλόγως.
            
            
               (15)Δεδομένης της δομικής σύνδεσης με την απόφαση 2003/76/ΕΚ, η εν λόγω τροποποίηση θα πρέπει να εφαρμοστεί μόνο από την ημερομηνία έναρξης εφαρμογής της απόφασης [XXXX/XX] που τροποποιεί την απόφαση 2003/76/ΕΚ για τον καθορισμό των αναγκαίων μέτρων για την εφαρμογή του πρωτοκόλλου που προσαρτάται στη Συνθήκη για την ίδρυση της Ευρωπαϊκής Κοινότητας, όσον αφορά τις δημοσιονομικές συνέπειες της λήξης της Συνθήκης περί ιδρύσεως της ΕΚΑΧ και σχετικά με το Ταμείο Έρευνας για τον Άνθρακα και τον Χάλυβα
                  16
               . Λαμβανομένου υπόψη του άρθρου 145 της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας
                  17
               , είναι σκόπιμο η εν λόγω τροποποίηση να εφαρμοστεί μόνο από την 1η Ιανουαρίου 2021 ή μετέπειτα,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η απόφαση 2003/77/ΕΚ τροποποιείται ως εξής:
            
            
               (1)παρεμβάλλεται το ακόλουθο άρθρο 1α:
            
         
         
            
                  «Άρθρο 1a
            
            
               Τα περιουσιακά στοιχεία της υπό εκκαθάριση ΕΚΑΧ και, μετά την ολοκλήρωση της εκκαθάρισης, οι πόροι του Ταμείου Έρευνας για τον Άνθρακα και τον Χάλυβα θα τεθούν υπό διαχείριση με σκοπό την παροχή ετήσιων πληρωμών εντός των ορίων της ετήσιας κατανομής ύψους [111 εκατ.] EUR για τη χρηματοδότηση συνεργατικής έρευνας στους τομείς που σχετίζονται με τον κλάδο άνθρακα και χάλυβα. Οι ετήσιες πληρωμές χρηματοδοτούνται μέσω των καθαρών εσόδων από τις επενδύσεις και μέσω των εσόδων από την πώληση μέρους των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, από τους πόρους του Ταμείου Έρευνας για τον Άνθρακα και τον Χάλυβα, έως του ετήσιου ποσού που καθορίζεται από την αρμόδια υπηρεσία της Επιτροπής βάσει της απόφασης 2003/76/ΕΚ και της απόφασης 2008/376/ΕΚ.»,
            
            
               (2)το παράρτημα αντικαθίσταται από το κείμενο του παραρτήματος της παρούσας απόφασης.  
            
            
               Άρθρο 2
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. 
            
            
               Εφαρμόζεται από την ημερομηνία εφαρμογής της απόφασης [XXXX/XX] που τροποποιεί την απόφαση 2003/76/ΕΚ για τον καθορισμό των αναγκαίων μέτρων για την εφαρμογή του πρωτοκόλλου που προσαρτάται στη Συνθήκη για την ίδρυση της Ευρωπαϊκής Κοινότητας, όσον αφορά τις δημοσιονομικές συνέπειες της λήξης της Συνθήκης περί ιδρύσεως της ΕΚΑΧ και σχετικά με το Ταμείο Έρευνας για τον Άνθρακα και τον Χάλυβα
                  18
                ή από την 1η Ιανουαρίου 2021, ανάλογα με το ποια ημερομηνία είναι μεταγενέστερη.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 29 της 5.2.2003, σ. 25. 
               
               
                  
                     (2)
                  
                        Με την έναρξη ισχύος, στις 31/1/2020, της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, προέκυψε μια νέα και σχετικά σημαντική υποχρέωση (ΕΕ C 384I της 12.11.2019, σ. 1) (άρθρο 145 της συμφωνίας). Ωστόσο, το ύψος του ποσού είναι γνωστό και η χρονική διάρκεια της υποχρέωσης πολύ περιορισμένη χρονικά (πέντε ετήσιες δόσεις για την περίοδο 2021-2025).
               
               
                  
                     (3)
                  
                        ΕΕ L 255 της 23.9.2008, σ. 28–30.
               
               
                  
                     (4)
                  
                        Το ακριβές ποσό θα καθοριστεί στις αρχές του 2021. Σύμφωνα με το άρθρο 145 παράγραφος 1 της συμφωνίας αποχώρησης, «Η Ένωση υπέχει υποχρέωση έναντι του Ηνωμένου Βασιλείου για το μερίδιό του επί του καθαρού ενεργητικού της Ευρωπαϊκής Κοινότητας Άνθρακα και Χάλυβα που τελεί υπό εκκαθάριση στις 31 Δεκεμβρίου 2020».
               
               
                  
                     (5)
                  
                        Προτείνεται η αναβολή της ημερομηνίας εφαρμογής της τροποποίησης ώστε να μην παρεμποδιστεί η εφαρμογή του άρθρου 145 της συμφωνίας αποχώρησης.
               
               
                  
                     (6)
                  
                        Απόφαση (ΕΕ) 2018/599 του Συμβουλίου, της 16ης Απριλίου 2018, που τροποποιεί την απόφαση 2003/76/ΕΚ για τον καθορισμό των αναγκαίων μέτρων για την εφαρμογή του πρωτοκόλλου που προσαρτάται στη Συνθήκη για την ίδρυση της Ευρωπαϊκής Κοινότητας, όσον αφορά τις δημοσιονομικές συνέπειες της λήξης της Συνθήκης περί ιδρύσεως της ΕΚΑΧ και σχετικά με το Ταμείο Έρευνας για τον Άνθρακα και τον Χάλυβα (ΕΕ L 101 της 20.4.2018, σ. 1–2).
               
               
                  
                     (7)
                  
                        Όπ.π. σ. 11-12, 17.
               
               
                  
                     (8)
                  
                        Ανατρέξτε στο σημείο Δ κατωτέρω για πιο εξελιγμένο τρόπο διαχείρισης του κινδύνου/της διάρκειας των επιτοκίων.
               
               
                  
                     (9)
                  
                        Το όφελος από τα πιο μακροπρόθεσμα ομόλογα εξαρτάται, μεταξύ άλλων, από την απότομη κλίση της καμπύλης αποδόσεων κατά τη χρονική στιγμή της επένδυσης. Ένα ακόμη όφελος που προκύπτει από τα πιο μακροπρόθεσμα ομόλογα είναι η υψηλότερη κυρτότητα· με απλούς όρους, οι αγοραίες αξίες τους έχουν μεγαλύτερο κέρδος από μια δεδομένη μείωση των επιτοκίων, σε σύγκριση με τις ζημίες από ισοδύναμη αύξηση των επιτοκίων.
               
               
                  
                     (10)
                  
                        C(2020) 1896 final
               
               
                  
                     (11)
                  
                        Όρος που χρησιμοποιείται για να παραπέμψει σε αξιολογήσεις πιστοληπτικής ικανότητας AA-/Aa3 ή υψηλότερες.
               
               
                  
                     (12)
                  
                        Πρωτόκολλο αριθ. 37 σχετικά με τις δημοσιονομικές συνέπειες από τη λήξη της Συνθήκης ΕΚΑΧ και με το Ταμείο Έρευνας για τον Άνθρακα και τον Χάλυβα, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης (ΕΕ C 202 της 7.6.2016, σ. 327).
               
               
                  
                     (13)
                  
                        ΕΕ C  της , σ. .
               
               
                  
                     (14)
                  
                        Απόφαση 2003/76/ΕΚ του Συμβουλίου, της 1ης Φεβρουαρίου 2003, για τον καθορισμό των αναγκαίων μέτρων για την εφαρμογή του πρωτοκόλλου που προσαρτάται στη Συνθήκη για την ίδρυση της Ευρωπαϊκής Κοινότητας, όσον αφορά τις δημοσιονομικές συνέπειες της λήξης της Συνθήκης περί ιδρύσεως της ΕΚΑΧ και σχετικά με το Ταμείο Έρευνας για τον Άνθρακα και τον Χάλυβα (ΕΕ L 29 της 5.2.2003, σ. 22).
               
               
                  
                     (15)
                  
                        Απόφαση 2003/77/ΕΚ του Συμβουλίου, της 1ης Φεβρουαρίου 2003, για τον καθορισμό δημοσιονομικών κατευθυντήριων γραμμών πολυετούς διάρκειας για τη διαχείριση των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα (ΕΕ 29 της 5.2.2003, σ. 25).
               
               
                  
                     (16)
                  
                        ΕΕ  της , σ. .
               
               
                  
                     (17)
                  
                        Συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ C 384I της 12.11.2019, σ. 1).
               
               
                  
                     (18)
                  
                        ΕΕ  της , σ. .
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 16.7.2020
            COM(2020) 321 final
            ΠΑΡΑΡΤΗΜΑ
            στην
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2003/77/ΕΚ για τον καθορισμό δημοσιονομικών κατευθυντήριων γραμμών πολυετούς διάρκειας για τη διαχείριση των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα
            
               
         
         
            
               ΠΑΡΑΡΤΗΜΑ 
            
            
               Δημοσιονομικές κατευθυντήριες γραμμές για τη διαχείριση των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα
            
            
            
               1.ΧΡΗΣΗ ΤΩΝ ΚΕΦΑΛΑΙΩΝ
            
            
               Τα στοιχεία ενεργητικού της υπό εκκαθάριση ΕΚΑΧ, περιλαμβανομένων τόσο του χαρτοφυλακίου των δανείων της όσο και των επενδύσεών της, θα χρησιμοποιηθούν, στον βαθμό που απαιτείται, για να ικανοποιηθούν οι υπολειπόμενες υποχρεώσεις της ΕΚΑΧ, όσον αφορά τις εκκρεμότητές της από δάνεια που έχει λάβει, τις δεσμεύσεις της που απορρέουν από προηγούμενους επιχειρησιακούς προϋπολογισμούς και οποιαδήποτε άλλη απρόβλεπτη υποχρέωση.
            
            
               Στον βαθμό κατά τον οποίο τα στοιχεία ενεργητικού της υπό εκκαθάριση ΕΚΑΧ και, μετά την ολοκλήρωση της εκκαθάρισης, οι πόροι του Ταμείου Έρευνας για τον Άνθρακα και τον Χάλυβα δεν χρειάζονται για την κάλυψη των αναφερόμενων στο πρώτο εδάφιο υποχρεώσεων, θα επενδυθούν με συνετό τρόπο με βάση τον επιλεγμένο επενδυτικό ορίζοντα ώστε να αποφέρουν αποδόσεις που μπορούν να χρησιμοποιηθούν για τη συνέχιση της χρηματοδότησης της έρευνας στους τομείς που σχετίζονται με τον άνθρακα και τον χάλυβα.
            
            
               Τα περιουσιακά στοιχεία της υπό εκκαθάριση ΕΚΑΧ και, μετά την ολοκλήρωση της εκκαθάρισης, οι πόροι του Ταμείου Έρευνας για τον Άνθρακα και τον Χάλυβα θα χρησιμοποιηθούν με σκοπό την παροχή ετήσιων πληρωμών, εντός των ορίων της ετήσιας κατανομής ύψους [111 εκατ.] EUR για έρευνα στους τομείς που σχετίζονται με τον κλάδο άνθρακα και χάλυβα. Οι εν λόγω πληρωμές θα προκύψουν από τα καθαρά έσοδα από τις επενδύσεις. Σε περίπτωση που τα εν λόγω καθαρά έσοδα δεν επαρκούν για την κάλυψη της ετήσιας κατανομής, θα συμπληρώνονται από τα έσοδα από την πώληση μέρους των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα. Μετά το έτος 2027, οι πόροι του Ταμείου Έρευνας για τον Άνθρακα και τον Χάλυβα θα επενδυθούν ώστε να παράγουν εισοδήματα τα οποία θα μπορούν να χρησιμοποιηθούν για τη χρηματοδότηση της συνέχισης της έρευνας στους τομείς που σχετίζονται με τον άνθρακα και τον χάλυβα.
            
            
               2.ΕΠΕΝΔΥΤΙΚΟΣ ΟΡΙΖΟΝΤΑΣ, ΣΤΟΧΟΣ ΚΑΙ ΑΝΟΧΗ ΚΙΝΔΥΝΟΥ
            
            
               Τα περιουσιακά στοιχεία της υπό εκκαθάριση ΕΚΑΧ και, μετά την ολοκλήρωση της εκκαθάρισης, οι πόροι του Ταμείου Έρευνας για τον Άνθρακα και τον Χάλυβα, θα επενδυθούν με στόχο τη διατήρηση και, ει δυνατόν, την ενίσχυση της αξίας των εν λόγω περιουσιακών στοιχείων (στο εξής: επενδυτικός στόχος). Ο επενδυτικός στόχος θα επιδιωχθεί να επιτευχθεί στη διάρκεια του επενδυτικού ορίζοντα και με υψηλό επίπεδο εμπιστοσύνης.
            
            
               Η διαχείριση των περιουσιακών στοιχείων διέπεται από τους κανόνες προληπτικής εποπτείας και τις αρχές της χρηστής δημοσιονομικής διαχείρισης, καθώς και τους κανόνες και τις διαδικασίες που καθορίζει ο υπόλογος της Επιτροπής.
            
            
               Ο επενδυτικός στόχος εξυπηρετείται μέσω της υλοποίησης μιας συνετής επενδυτικής στρατηγικής που βασίζεται σε υψηλό βαθμό διαφοροποίησης σε όλες τις επιλέξιμες κατηγορίες περιουσιακών στοιχείων, τις γεωγραφικές περιοχές, τους εκδότες και τις ληκτότητες (στο εξής: επενδυτική στρατηγική). Η επενδυτική στρατηγική καθορίζεται με βάση τον επενδυτικό ορίζοντα και με σκοπό να εξασφαλιστεί η διαθεσιμότητα των απαραίτητων επαρκώς ρευστοποιημένων κεφαλαίων όπως και όταν απαιτείται.
            
            
               Αυτή η επενδυτική στρατηγική εκφράζεται με τη μορφή της στρατηγικής κατανομής των περιουσιακών στοιχειών, με την οποία καθορίζεται η ενδεικτική κατανομή-στόχος σε διαφορετικές κατηγορίες επιλέξιμων χρηματοοικονομικών περιουσιακών στοιχείων.
            
            
               Η Επιτροπή αποτυπώνει τη στρατηγική κατανομή των περιουσιακών στοιχείων σε στρατηγικό σημείο αναφοράς (στο εξής: σημείο αναφοράς) με βάση το οποίο συγκρίνονται οι επιδόσεις των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, οι πόροι του Ταμείου Έρευνας για τον Άνθρακα και τον Χάλυβα.
            
            
               Η επενδυτική στρατηγική και το σημείο αναφοράς προτείνονται από την Επιτροπή και συμφωνούνται με τον υπόλογο της Επιτροπής, αφού ζητηθεί η γνώμη των κύριων διατακτών της Επιτροπής.
            
            
               Η επενδυτική στρατηγική και το σημείο αναφοράς ενδέχεται να τροποποιηθούν από την Επιτροπή σε περίπτωση δεόντως τεκμηριωμένης και αιτιολογημένης αλλαγής των οικονομικών συνθηκών, ουσιαστικής μεταβολής στις ανάγκες και την κατάσταση των συνεισφερόντων μέσων ή σημαντικής μεταβολής στις εκτιμήσεις εισροών/εκροών. Η διαδικασία τροποποίησης της επενδυτικής στρατηγικής είναι κοινή με αυτή που ακολουθείται για την αρχική της έγκριση.
            
            
               Η επενδυτική στρατηγική καθορίζεται με βάση τον επενδυτικό ορίζοντα και την ανοχή κινδύνου των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα.
            
            
               3.ΑΡΧΕΣ ΚΑΤΑΝΟΜΗΣ ΠΕΡΙΟΥΣΙΑΚΩΝ ΣΤΟΙΧΕΙΩΝ ΚΑΙ ΕΠΙΛΕΞΙΜΕΣ ΕΠΕΝΔΥΣΕΙΣ
            
            
               Διασφαλίζεται η επαρκής διαφοροποίηση μεταξύ και εντός όλων των κατηγοριών περιουσιακών στοιχείων ώστε να μειωθούν οι επενδυτικοί κίνδυνοι. Καταρχήν, όσο μεγαλύτερο κίνδυνο ενέχει και/ή όσο λιγότερο ρευστοποιημένο είναι ένα περιουσιακό στοιχείο, τόσο μικρότερη συγκέντρωση αναμένεται κατά το άνοιγμα.
            
            
               Το άνοιγμα στις διαφορετικές κατηγορίες περιουσιακών στοιχείων και η διαφοροποίηση μπορούν επίσης να επιτευχθούν μέσω επενδύσεων σε οργανισμούς συλλογικών επενδύσεων ή διαπραγματεύσιμων σε χρηματιστήριο προϊόντων.
            
         
         
            
               Τα περιουσιακά στοιχεία της υπό εκκαθάριση ΕΚΑΧ και, μετά την ολοκλήρωση της εκκαθάρισης, οι πόροι του Ταμείου Έρευνας για τον Άνθρακα και τον Χάλυβα επενδύονται μόνο σε:
            
            
               α)
                     περιουσιακά στοιχεία της χρηματαγοράς σε ευρώ,
            
            
               β)
                     τίτλους σταθερού εισοδήματος, και
            
            
               γ)
                     ρυθμιζόμενες συλλογικές επενδύσεις σε χρεωστικούς και συμμετοχικούς τίτλους.
            
            
               Τα περιουσιακά στοιχεία της υπό εκκαθάρισης ΕΚΑΧ και, μετά την ολοκλήρωση της εκκαθάρισης, οι πόροι του Ταμείου Έρευνας για τον Άνθρακα και τον Χάλυβα αποκτούν άνοιγμα στις κατηγορίες περιουσιακών κινδύνων που αναφέρονται στο προηγούμενο εδάφιο μέσω επενδύσεων στα ακόλουθα μέσα ή διά της διενέργειας των ακόλουθων πράξεων:
            
            
               α)
                     καταθέσεις,
            
            
               β)
                     μέσα της χρηματαγοράς και αμοιβαία κεφάλαια της χρηματαγοράς που παρέχουν ημερήσια ρευστότητα και διέπονται από τον κανονισμό (ΕΕ) 2017/1131 του Ευρωπαϊκού Κοινοβουλίου και του Συμβουλίου
                  1
               ,
            
            
               γ)
                     χρεωστικούς τίτλους, όπως ομόλογα, συναλλαγματικές και γραμμάτια και τιτλοποιημένα μέσα, σύμφωνα με τα απλά, διαφανή και τυποποιημένα κριτήρια που ορίζονται στον κανονισμό (ΕΕ) 2017/2402 του Ευρωπαϊκού Κοινοβουλίου και του Συμβουλίου
                  2
               ,
            
            
               δ)
                     οργανισμούς συλλογικών επενδύσεων που καλύπτονται από την οδηγία 2009/65/ΕΚ του Ευρωπαϊκού Κοινοβουλίου και του Συμβουλίου
                  3
               , συμπεριλαμβανομένων των διαπραγματεύσιμων αμοιβαίων κεφαλαίων με επενδύσεις σε συμμετοχικούς ή χρεωστικούς τίτλους εφόσον οι μέγιστες ζημίες δεν μπορούν να υπερβούν τα επενδυμένα ποσά,
            
            
               ε)
                     συμφωνίες επαναγοράς, σύμφωνα με την αρχή που θεσπίστηκε στο άρθρο 212 παράγραφος 2 του δημοσιονομικού κανονισμού
                  4
               ,
            
            
               στ)
                     συμφωνίες αγοράς και επαναπώλησης, 
            
            
               ζ)
                     πράξεις δανεισμού τίτλων με αναγνωρισμένα συστήματα συμψηφισμού όπως το Clearstream και το Euroclear ή με κορυφαία χρηματοπιστωτικά ιδρύματα που ειδικεύονται σε τέτοιου είδους πράξεις.
            
            
               Τα παράγωγα, με τη μορφή προθεσμιακών συμβολαίων και συμβολαίων μελλοντικής εκπλήρωσης και συμφωνιών ανταλλαγής (swaps), χρησιμοποιούνται αποκλειστικά για λόγους αποδοτικής διαχείρισης του χαρτοφυλακίου και όχι για σκοπούς κερδοσκοπίας ή μόχλευσης θέσης. Τα εν λόγω παράγωγα μπορούν να χρησιμοποιηθούν για προσαρμογή της διάρκειας, μείωση του πιστωτικού ή άλλου σχετικού κινδύνου ή αλλαγές στην κατανομή των περιουσιακών στοιχείων σύμφωνα με την επενδυτική πολιτική.
            
            
               Τα περιουσιακά στοιχεία της υπό εκκαθάριση ΕΚΑΧ και, μετά την ολοκλήρωση της εκκαθάρισης, οι πόροι του του Ταμείου Έρευνας για τον Άνθρακα και τον Χάλυβα μπορούν να επενδύονται σε ομόλογα υψηλής ρευστότητας εκφρασμένα σε δολάρια ΗΠΑ τα οποία εκδίδονται από εθνικές και υπερεθνικές οντότητες αποκλειστικά για λόγους διαφοροποίησης και ανοίγματος σε διαφορετική καμπύλη επιτοκίου. Οποιοσδήποτε συναλλαγματικός κίνδυνος αντισταθμίζεται από την κατάλληλη χρήση συμφωνιών ανταλλαγής ή άλλων μέσων αντιστάθμισης συναλλαγματικού κινδύνου, όπως διευκρινίζεται στο προηγούμενο εδάφιο. 
            
            
               Η Επιτροπή μπορεί, εφόσον συμφωνεί ο υπόλογος, να διευρύνει το πεδίο των επιλέξιμων επενδύσεων και να συμπεριλάβει άλλες κατηγορίες περιουσιακών στοιχείων και επενδυτικών πράξεων σύμφωνα με την επενδυτική στρατηγική και τους επενδυτικούς στόχους, καθώς και νομίσματα άλλων προηγμένων οικονομιών, σύμφωνα με τον κατάλογο που εκδίδει κατά καιρούς το Διεθνές Νομισματικό Ταμείο και εφόσον υφίσταται αντιστάθμιση συναλλαγματικού κινδύνου. Οποιαδήποτε απόφαση για ένταξη νέων κατηγοριών περιουσιακών στοιχείων, επενδυτικών πράξεων ή νομισμάτων προηγμένων οικονομιών βασίζεται σε τεκμηριωμένη αιτιολόγηση, για κάθε κατηγορία περιουσιακών στοιχείων, πράξη ή νόμισμα, του τρόπου με τον οποίο η διεύρυνση των επενδυτικών δυνατοτήτων θα ενισχύσει τις επιδόσεις κινδύνου-απόδοσης των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα. Στην εν λόγω αιτιολόγηση συμπεριλαμβάνεται εκτίμηση των επιχειρησιακών ικανοτήτων που απαιτούνται για τη στήριξη των εν λόγω νέων επενδυτικών δυνατοτήτων.
            
            
               4.ΠΕΡΙΒΑΛΛΟΝΤΙΚΕΣ, ΚΟΙΝΩΝΙΚΕΣ, ΣΧΕΤΙΚΕΣ ΜΕ ΤΗ ΔΙΑΚΥΒΕΡΝΗΣΗ ΚΑΙ ΗΘΙΚΕΣ ΠΑΡΑΜΕΤΡΟΙ
            
            
               Εφαρμόζονται τα ακόλουθα περιβαλλοντικά, κοινωνικά και σχετικά με τη διακυβέρνηση κριτήρια:
            
            
               α)
                     οι επενδύσεις των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα υλοποιούνται σύμφωνα με τον στόχο πολιτικής της Ένωσης για την προώθηση της βιώσιμης χρηματοδότησης και της κοινωνικής δικαιοσύνης στον βαθμό που το επιτρέπει η διατήρηση του κεφαλαίου των περιουσιακών στοιχείων,
            
            
               β)
                     η υλοποίηση της επενδυτικής πολιτικής συμμορφώνεται με το σύνολο της συναφούς νομοθεσίας για την προώθηση περιβαλλοντικών, κοινωνικών και σχετικών με τη διακυβέρνηση (ΠΚΔ) χρηματοδοτικών μέσων και τηρεί τα σχετικά πρότυπα, συστήματα, κριτήρια και διαδικασίες που καθορίζει το ενωσιακό κανονιστικό πλαίσιο,
            
            
               γ)
                     η Επιτροπή μπορεί να συμβουλεύεται την ομάδα τεχνικών εμπειρογνωμόνων της ΕΕ για τη βιώσιμη χρηματοδότηση, ή τον διάδοχό της, σχετικά με την υλοποίηση των παραγόντων ΠΚΔ στο πλαίσιο της επενδυτικής στρατηγικής για τα περιουσιακά στοιχεία της υπό εκκαθάριση ΕΚΑΧ και, μετά την ολοκλήρωση της εκκαθάρισης, τους πόρους του Ταμείου Έρευνας για τον Άνθρακα και τον Χάλυβα,
            
         
         
            
               δ)
                     η Επιτροπή παρακολουθεί το προφίλ περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα, και αναφέρει τα σχετικά στοιχεία στην ετήσια έκθεση που αναφέρεται στο σημείο 7 (Διαδικασίες διαχείρισης).
            
            
               Ο ακόλουθος κατάλογος περιλαμβάνει τις δραστηριότητες που εξαιρούνται από τους επενδυτικούς σκοπούς για δεοντολογικούς ή ηθικούς λόγους:
            
            
               α) 
                     επενδύσεις σε τίτλους που εκδίδονται από οντότητες για τις οποίες, καθόσον η Επιτροπή γνωρίζει, βάσει οριστικής δικαστικής απόφασης ή οριστικής διοικητικής απόφασης, έχει διαπιστωθεί ότι συμμετέχουν σε μία από τις ακόλουθες δραστηριότητες:
            
            
               i) δραστηριότητες που κρίθηκαν παράνομες ή απαγορεύθηκαν για δεοντολογικούς ή ηθικούς λόγους βάσει του ενωσιακού κανονιστικού πλαισίου και διεθνών συμβάσεων και συμφωνιών,
            
            
               ii) δραστηριότητες που σχετίζονται με την ανάπτυξη, την παραγωγή και την εμπορία πυρομαχικών ή οπλισμού που απαγορεύονται από την εφαρμοστέα διεθνή νομοθεσία,
            
            
               β) 
                     επενδύσεις σε τίτλους που εκδίδονται από οργανισμούς οι οποίοι, καθόσον η Επιτροπή γνωρίζει, παράγουν πάνω από το 25 % των συνολικών ετήσιων εσόδων τους από τις δραστηριότητες που απαριθμούνται κατωτέρω:
            
            
               i) δραστηριότητες τυχερών παιχνιδιών (δραστηριότητες παραγωγής, κατασκευής, διανομής, μεταποίησης, εμπορίας ή λογισμικού),
            
            
               ii) προϊόντα και δραστηριότητες που συνδέονται με τον καπνό (παραγωγή, διανομή, μεταποίηση και εμπόριο),
            
            
               iii) σεξουαλικό εμπόριο και σχετικές υποδομές, υπηρεσίες και μέσα. 
                     
            
            
               5.ΜΕΤΑΦΟΡΑ ΣΤΟΝ ΠΡΟΫΠΟΛΟΓΙΣΜΟ ΤΗΣ ΕΥΡΩΠΑΪΚΗΣ ΕΝΩΣΗΣ
            
            
               Τα καθαρά έσοδα από τις επενδύσεις των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, από τους πόρους του Ταμείου Έρευνας για τον Άνθρακα και το Χάλυβα, καθώς και τα έσοδα από την πώληση μέρους των περιουσιακών στοιχείων, θα καταλογιστούν στον γενικό προϋπολογισμό της Ευρωπαϊκής Ένωσης ως έσοδα με συγκεκριμένο σκοπό και θα μεταφέρονται από την υπό εκκαθάριση ΕΚΑΧ και, μετά την ολοκλήρωση της εκκαθάρισης, από τους πόρους του Ταμείου Έρευνας για τον Άνθρακα και το Χάλυβα, ανάλογα με τις ανάγκες προκειμένου να καλύπτονται οι υποχρεώσεις της γραμμής του προϋπολογισμού που προορίζεται για ερευνητικά προγράμματα σε τομείς που σχετίζονται με τον άνθρακα και τον χάλυβα.
            
            
               6.ΛΟΓΙΣΤΙΚΗ 
            
            
               Η διαχείριση των κεφαλαίων εμφανίζεται στη διαχείριση των ετήσιων λογαριασμών της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα. Οι εν λόγω ετήσιοι λογαριασμοί πρέπει να καταρτίζονται και να υποβάλλονται σύμφωνα με τους κανόνες λογιστικής της Επιτροπής, όπως αυτοί θεσπίζονται από τον υπόλογο της Επιτροπής, λαμβανομένων υπόψη του ειδικού χαρακτήρα της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα. Οι λογαριασμοί εγκρίνονται από την Επιτροπή και ελέγχονται από το Ελεγκτικό Συνέδριο. Η Επιτροπή αναθέτει σε εξωτερικές εταιρείες την πραγματοποίηση του ετήσιου λογιστικού ελέγχου των λογαριασμών της.
            
            
               7.ΔΙΑΔΙΚΑΣΙΕΣ ΔΙΑΧΕΙΡΙΣΗΣ
            
            
               Η Επιτροπή θα διεξάγει, εξ ονόματος της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα, τις προαναφερθείσες πράξεις διαχείρισης σύμφωνα με τις κατευθυντήριες αυτές γραμμές και δυνάμει των εσωτερικών κανόνων και διαδικασιών που θα ισχύουν για την ΕΚΑΧ κατά τη στιγμή της διάλυσής της ή όπως θα τροποποιηθούν εν συνεχεία.
            
            
               Η Επιτροπή εκπονεί κάθε έτος αναλυτική έκθεση σχετικά με τις διεξαγόμενες πράξεις διαχείρισης δυνάμει των εν λόγω δημοσιονομικών κατευθυντήριων γραμμών και την αποστέλλει στα κράτη μέλη. Στην ετήσια έκθεση, η Επιτροπή περιλαμβάνει πληροφορίες σχετικά με τη χρήση των διαφόρων κατηγοριών περιουσιακών στοιχείων, τους λόγους για τους οποίους επέλεξε να επενδύσει σε συγκεκριμένες κατηγορίες περιουσιακών στοιχείων και τις διαπιστωθείσες επιδόσεις ανά κατηγορία περιουσιακών στοιχείων.
            
         
         
            
                  
                     (1)
                  
                        Κανονισμός (ΕΕ) 2017/1131 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, για τα αμοιβαία κεφάλαια της χρηματαγοράς (ΕΕ L 169 της 30.6.2017, σ. 8).
               
               
                  
                     (2)
                  
                        Κανονισμός (ΕΕ) 2017/2402 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση και σχετικά με την τροποποίηση των οδηγιών 2009/65/ΕΚ, 2009/138/ΕΚ και 2011/61/ΕΕ και των κανονισμών (ΕΚ) αριθ. 1060/2009 και (ΕΕ) αριθ. 648/2012 (ΕΕ L 347 της 28.12.2017, σ. 35).
               
               
                  
                     (3)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (αναδιατύπωση) (ΕΕ L 302 της 17.11.2009, σ. 32), όπως τροποποιήθηκε αργότερα.
               
               
                  
                     (4)
                  
                        Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).